ROZHODNUTIE KOMISIE
zo 14. júna 2007,
ktorým sa zrušuje rozhodnutie 96/587/ES o uverejnení zoznamu uznaných organizácií, ktoré oznámili členské štáty v súlade so smernicou Rady 94/57/ES
[oznámené pod číslom K(2007) 2379]
(Text s významom pre EHP)
(2007/421/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/57/ES z 22. novembra 1994 o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (1), a najmä na jej článok 4 ods. 4,
keďže:
(1)
V rozhodnutí Komisie 96/587/ES (2) je uvedený zoznam organizácií uznaných členskými štátmi v súlade so smernicou 94/57/ES.
(2)
V súlade s článkom 4 ods. 5 smernice 94/57/ES sú organizácie, ktoré sú na základe uvedenej smernice uznané už k 22. januáru 2002, uznané aj naďalej.
(3)
V rozhodnutí Komisie 2005/623/ES (3) sa predĺžilo obmedzené uznanie organizácii Hellenic Register of Shipping na obdobie troch rokov s účinnosťou pre Grécko a Cyprus.
(4)
V rozhodnutí Komisie 2006/382/ES (4) sa predĺžilo obmedzené uznanie organizácii Hellenic Register of Shipping s účinnosťou pre Maltu.
(5)
V rozhodnutí Komisie 2006/660/ES (5) sa udelilo obmedzené uznanie Spoločenstva organizácii Polish Register of Shipping na obdobie troch rokov s účinnosťou pre Českú republiku, Cyprus, Litvu, Maltu, Poľsko a Slovenskú republiku.
(6)
Rozhodnutie 96/587/ES je už zastaralé, a preto by sa malo zrušiť s tým, že sa aktualizovaný zoznam organizácií uznaných v súlade so smernicou 94/57/ES bude v pravidelných intervaloch uverejňovať v Úradnom vestníku Európskej únie,
PRIJALA TOTO ROZHODNUTIE:
Článok 1
Rozhodnutie 96/587/ES sa zrušuje.
Článok 2
Generálny riaditeľ pre energetiku a dopravu uverejní aktualizovaný zoznam organizácií uznaných v súlade so smernicou 94/57/ES v Úradnom vestníku Európskej únie do prvého júla každého roka.
Článok 3
Toto rozhodnutie je určené členským štátom.
V Bruseli 14. júna 2007